**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.05.2023, ora 08.00 – 17.05.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.05.2023, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 16.05.2023, la ora 14:00, atenţionarea hidrologică nr. 46-COD GALBEN, valabilă în intervalul 16.05.2023, ora 22:00-17.05.2023, ora 24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe râurile din bazinele hidrografice:** Jiu – afluenţii aferenţi sectorului aval S.H. Sadu – amonte S.H. Rovinari **(judeţul Gorj)**, Motru – bazin amonte S.H. Broşteni şi afluenţii aferenţi sectorului aval S.H. Broşteni **(judeţele: Gorj şi Mehedinţi)**, Gilort – bazin amonte S.H. Novaci şi afluenţii aferenţi sectorului aval S.H. Novaci **(judeţul Gorj)**, Lotru – bazin superior şi afluenţi bazin mijlociu şi inferior **(judeţul Vâlcea)**, Olt – afluenţii de dreapta aferenţi sectorului aval confluenţă cu râul Lotru – amonte Ac. Ioneşti **(judeţul Vâlcea)** şi Olteţ– bazin superior şi afluenţi bazin mijlociu şi inferior **(judeţele: Vâlcea, Gorj, Dolj şi Olt)**.

**Fenomenele hidrologice periculoase se pot produce cu probabilitate şi intensitate mai mare ȋn intervalul 17.05.2023, ora 09:00 – 17.05.2023, ora 20:00 pe unele râuri din judeţele Gorj şi Vâlcea.**

Această atenţionarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***DOLJ, GORJ, MEHEDINŢI, OLT şi VÂLCEA*** *(5 prefecturi)* ***– COD GALBEN.***

**Debitele au fost în creştere** datorită precipitațiilor căzute în interval, cedării apei din stratul de zăpadă în zonele montane înalte şi propagării pe râurile din bazinele hidrografice: Vişeu, Someşul Mare, Someşul Mic, Someş, Barcău, Crişuri, Arieş, Bega, Timiş, Bârzava, Moravița, Caraş, Nera, Cerna, Jiu, Vedea, în bazinul superior şi cel inferior al Mureşului, bazinul mijlociu şi inferior al Oltului, pe cursul mijlociu şi inferior al Someşului şi doar datorită cedării apei din stratul de zăpadă şi propagării pe râurile din bazinul superior şi mijlociu al Bistriței.

Pe celelalte râuri debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mici (sub 30% din normalele lunare) pe râurile din bazinele hidrografice: Crasna, Caraş, Cerna, Râmnicu Sărat, Bârlad, Jijia şi pe unii afluenți ai Jiului, Trotuşului, Argeşului superior şi Oltului inferior.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fiîn creştere** datorită precipitațiilor prognozate, cedării apei din stratul de zăpadă în zonele montane înalte şi propagării pe râurile din bazinele hidrografice: Bega, Timiş, Bârzava, Moravița, Caraş, Nera, Cerna, Jiu, Vedea, în bazinele superioare ale Argeşului şi Ialomiței şi doar prin propagare în bazinul superior şi mijlociu al Bistriței, pe cursul mijlociu şi inferior al Someşului şi pe cursurile inferioare ale râurilor: Vişeu, Someşul Mic, Crasna, Barcău, Crişuri, Arieş şi Mureş.

Pe celelalte râuri debitele vor fi relativ staționare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale și creșteri mai însemnate de niveluri și debite, cu posibile depășiri ale **COTELOR DE ATENȚIE**, pe unele râuri din bazinul Jiului și Oltului inferior, ca urmare a precipitațiilor sub formă de aversă prognozate, izolat mai însemnate cantitativ.

**DUNĂRE**

**Debitul la intrarea în ţară** (secţiunea Baziaş) în intervalul 16-17.05.2023 **a fost în creștere, având valoarea de** **7200 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în creștere pe sectorul Gruia-Vadu Oii și în scădere pe sectorul Brăila-Tulcea.

**Debitul la intrarea în ţară** (secţiunea Baziaş) **va fi în creştere (7800 m3/s).**

În aval de Porțile de Fier debitele vor fi în creștere pe sectorul Gruia-Galați și relativ staționare pe sectorul Isaccea-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 54 mc/s;

-r. Dâmbovița: ac. Văcărești: 12 mc/s;

-CA2: 0 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 16.05.2023, ora 09.00 –17.05.2023, ora 06.00**

**Administraţia Naţională de Meteorologie (A.N.M.) a emis în data de 16.05.2023, la ora 12:00, atenţionarea meteorologică nr. 47-COD GALBEN, valabilă în intervalul 16.05.2023, ora 18:00-17.05.2023, ora 18:00, vizând ploi însemnate cantitativ:** ,,**în Oltenia și sud-vestul Munteniei vor fi ploi ce vor avea și caracter de aversă și, mai ales prin acumulare, cantitățile de apă vor fi de 25...30 l/mp și izolat vor depăși 35...40 l/mp. Notă: Îndeosebi în regiunile intracarpatice, în a doua parte a zilelor de marți și miercuri vor fi intervale cu averse, descărcări electrice, intensificări ale vântului și condiții de grindină.**”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***DOLJ, GORJ, MEHEDINŢI, OLT, TELEORMAN şi VÂLCEA*** (6 prefecturi)***-COD GALBEN.***

**În ţară** valorile termice diurne au fost sub normele caracteristice datei local în Oltenia, peste acestea în estul și sudul Transilvaniei (în special la munte), precum și în sudul Munteniei și în jurul lor în rest. În jumătatea de vest a teritoriului cerul a fost mai mult noros și pe arii extinse s-au semnalat averse, în timp ce în cea de est înnorările au fost temporare, iar ploile izolate. În masivele vestice ale Carpaților Meridionali cantitățile de apă au depășit 15...20 l/mp. Noaptea, în nordul Olteniei și nord-vestul Munteniei aversele au fost însoțite de descărcări electrice. Vântul a suflat slab și moderat, cu intensificări pe crestele Carpaților Meridionali (viteze la rafală de până la 126 km/h la Vârful Țarcu), dar pe arii restrânse și la viteze mai mici și în zonele mai joase din vest, centru și sud (până la 65...70 km/h în sudul Banatului și nordul Dobrogei). S-a menținut strat de zăpadă local în zona montană foarte înaltă, unde măsura, pe platformele stațiilor meteorologice*,* până la 186 cm în Munții Bucegi și 164 cm în Munții Făgăraș, la peste 2000 m. Temperaturile maxime

s-au încadrat între 17 grade la Calafat și 29 de grade la Giurgiu. La ora 6 se înregistrau valori termice cuprinse între 10 grade la Dedulești și Polovragi și 20 de grade la Făgăraș.

**Observație:** în intervalul de diagnoză au fost în vigoare 5 atenționări cod galben pentru fenomene meteorologice periculoase imediate emise de către SRPV Timișoara.

**La Bucureşti** vremea a continuat să se încălzească ușor. Cerul a fost temporar noros ziua și acoperit noaptea, când în unele cartiere a plouat slab. Vântul a suflat slab și moderat. Temperatura maximă a fost de 26 de grade la Afumați și Băneasa și de 27 de grade la Filaret. La ora 6 se înregistrau 14 grade.

**3. Prognoza meteorologică în intervalul 17.05.2023, ora 09.00–18.05.2023, ora 9.00**

**În ţară** vremea va fi în general instabilă în jumătatea de sud-vest, unde vor fi înnorări temporar accentuate, averse ce vor avea și caracter torențial și local descărcări electrice. Pe alocuri cantitățile de apă vor fi de 15...20 l/mp și izolat vor depăși 25...35 l/mp. Vor fi condiții de grindină. În restul teritoriului astfel de fenomene se vor semnala pe suprafețe

restrânse. Vântul va sufla slab și moderat, local cu intensificări, în special ziua, în regiunile sudice, estice și în centru, unde la rafală se vor atinge viteze în general de 40...50 km/h, precum și pe crestele Carpaților Meridionali, unde rafalele vor fi de 60...80 km/h. Temperaturile maxime, mai scăzute decât în ziua precedentă, se vor încadra între 16 grade în nordul Olteniei și 26 de grade în centrul Moldovei, iar cele minime vor fi cuprinse între 6 și 15 grade. Izolat, dimineața și noaptea, vor fi condiții de ceață.

**La Bucureşti** valorile termice diurne vor fi mai scăzute decât în ziua precedentă. Cerul va fi temporar noros și mai ales în prima parte a zilei vor fi averse și posibil descărcări electrice. Vântul va sufla în general moderat, cu rafale după-amiaza de până la 40...45 km/h. Temperatura maximă va fi de 20...22 de grade, iar cea minimă de 10...12 grade.

***II. CALITATEA APELOR***

**Pe râurile interioare**

**S.G.A. Suceava** revine cu informaţii suplimentare despre poluarea accidentală cu ape de mină a râului Bistriţa din data de 13.05.2023, ora 19:30, din zona localităţii Holda, orașul Broșteni, jud. Suceava, în uma evacuării de ape de mină din fostul perimetru minier aflat în conservare, Leşu Ursului - Isipoaia.

În urma efectuării buletinelor de analiză din data de 16.05.2023 pe probele de apă recoltate în după-amiaza zilei de 15.05.2023 se constată că valorile concentrațiilor de poluanți din apele de mină ce sunt evacuate din galeria Isipoaia au scăzut față de concentrațiile determinate în ziua de 15.05.2023. Totuși se înregistrează depășiri la la următorii indicatori față de limitele prevăzute în HG 352/2005, după cum urmează:

1. Materii în suspensie: limita 35 mg/l - valoare determinată 231 mg/l – depășire de 6 ori;
2. Fier: limita 5 mg/l - valoare determinată 128 mg/l– depășire de peste 25 de ori;
3. Zinc: limita 0,3 mg/l - valoare determinată 6,773 mg/l – depășire de 22 de ori;
4. Mangan: limita 1 mg/l - valoare determinată 9,523 mg/l – depășire de peste 9 ori;
5. Cupru: limita 0,1 mg/l - valoare determinată 0,796 mg/l – depășire de peste 8 ori;
6. Plumb: limita 0,2 mg/l - valoare determinată 0,015 mg/l – se încadrează în limitele admise;

Astfel se observă că intensitatea fenomenului este în scădere, concentrațiile determinate s-au diminuat față de valorile din datele de 14.05.2023 și 15.05.2023 la următorii indicatori:

-Fier de 166 de ori, Mangan de 6 ori, Zinc de 53 ori, Cupru de 317 de ori, Plumb de 402 ori.

S-a observat din buletinele de analiză îmbunătățirea semnificativă a calităţii apei râului Bistrița față de perioada 14–15.05.2023, concentrațiile de metale prezente în apele de mină ce se evacuează de pe platforma minieră Isipoaia conducând la degradarea calității acestuia în zona de confluență și imediat în aval.

Astfel râul Bistrița își schimbă clasa de calitate pe un tronson de aproximativ 700 de metri de la confluența cu apele de mină în aval de la clasa a III-a de calitate la clasa a IV-a de calitate, clasă determinată de indicatorul Fe, ce are o ușoară creștere a concentrației, înregistrând valoarea de 1,227 mg/l. Ceilalți indicatori analizați se încadrează în clasa I și clasa a III-a de calitate. De asemenea, se constată că râul Bistrița își îmbunătățește semnificativ calitatea în secțiunile de monitorizare la 1,5 și 5 km în aval de sursa de poluare, acesta trecând în clasa a III-a de calitate, la fel ca în secțiunea din amonte de sursa de poluare. **În concluzie, se constată că în acest moment evacuările de apă de mină au un impact local asupra calității apei râului Bistrița, fiind afectat în zona de confluență și imediat în aval. Impactul asupra râului s-a diminuat ca urmare a scăderii debitului evacuat și a scăderii concentrațiilor de poluanți din apele de mină. Râul Bistrița revine în clasa a III-a de calitate în secțiunile din aval, fără a se constata schimbări semnificative ale calității apei față de secțiunea de monitorizare din amonte de confluența cu apele de mină. De asemenea nu se mai constată modificări de culoare a apei râului Bistrița pe tot tronsonul de curs de apă monitorizat.**

**Pentru validare S.G.A. Suceava va preleva noi probe de apa în dimineața zilei de 17.05.2023.**

La nivelul **judeţului Neamţ**,în funcţie de limitele stabilite în Ord. 161/2006 – Normativ privind clasificarea calităţii apelor de suprafaţă, se constată:

-pentru proba de apă prelevată în data de 15.05.2023, se constată o îmbunataţire progresivă a calităţii apei de suprafaţă după **indicatorul Fier**,calitatea apei de suprafaţă trecând de la **clasa a III**-a în secţiunea Bistriţa-Pod Lunca, la **clasa a II**-a de calitate în secţiunea Bistriţa-Viaduct Poiana Largului și la **clasa I de calitate** la nivelul localităţii Hangu în acumularea Izvorul Muntelui.

În urma interpretării rezultatelor probelor de apă la metale (Cu, Mn, Zn, Pb), calitatea apei râului Bistriţa se încadrează în clasa a II-a după indicatorul Mn, iar în secţiunea lac Izvorul Muntelui, loc. Hangu, toate metalele determinate încadrează calitatea apei râului Bistriţa în clasa I.

S.G.A. Neamţ continuă monitorizarea râului Bistriţa prin prelevarea de noi probe de apă din cele 3 secţiuni menţionate anterior.

**În funcţie de rezultatele analizelor noilor probe de apă se va decide dacă se vor mai preleva și analiza noi probe.**

Se va reveni cu informaţii.

**Pe Marea Neagră**

**A.B.A. Dobrogea Litoral** informează că în data de 16.05.2023, la ora 10:40, a fost semnalată prezenţa unui delfin eșuat pe plaja din staţiunea Mamaia, zona hotel Bavaria, pe linia ţărmului.

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 15.05.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni).

1. **În domeniul solului şi vegetaţiei**

**A.P.M. Argeş** informează că în data de 16.05.2023, în jurul orei 09:00, s-a produs o poluare cu 80 l de apă de zăcământ a 20 mp de sol (teren cultivat cu grâu) ca urmare a coroziunii unei conducte O.M.V. Petrom la cca 5400 m de Parc 15 bis Vața, zona comunei Poiana Lacului. **Măsuri:** s-a oprit pomparea, s-a intervenit pentru repararea conductei, s-a obținut acordul proprietarului pentru ecologizarea terenului afectat.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE